चौ० गिरधरसिंह मलिक: गठवाला मलिक वंश में चौ० गिरधरसिंह मलिक थे जो सारे गठवालों में दादा के नाम से प्रसिद्ध हुए। इनका निर्णय सारी खाप को सर्वमान्य था। इनके पुत्र जमुनासिंह मलिक थे जिन की आज्ञाओं का पालन यमुना नदी पार तक पूज्यभावों से किया जाता था। चौ० जमुनासिंह मलिक दादा के पुत्र चौ० घासीराम मलिक एम०एल०सी० थे। आप को ब्रिटिश शासनकाल में राज्य और प्रजा दोनों में महान् आदर प्राप्त हुआ। सरकार की ओर से आप को राव बहादुर की पदवी दी गई। आप भी सब मलिकों के 'दादा' कहे जाते हैं। इसके अतिरिक्त अन्य जाट व दूसरी जाति के लोग इनको दादा घासीराम कहकर पुकारते थे। दादा घासीराम मलिक के पुत्र मातूराम भी मलिकों के 'दादा' कहे जाते थे। आज आप के पुत्र चौ० भल्लेराम मलिकों 'दादा' कहे जाते हैं। दीपालपुर से आकर रोहतक-सोनीपत में मलिकों ने जब से निवास किया, तब से आहुलाना गांव गठवाला मलिकों की खाप का प्रधान गांव रहता आया है और आज भी है। उपर्युक्त 'दादा' कहे जाने वाले महान् पुरुष इसी गांव के निवासी थे।